Diari Oficial de la Generalitat Valenciana


Sumari del DOGV 6036, del 16-06-2009 (2009/7008)

DECRET 80/2009, de 12 de juny, del Consell, pel qual es regula la integració dels funcionaris pertanyents a la subescala de Secretaria-Intervenció de l'escala de funcionaris amb habilitació de caràcter estatal que presten servicis en la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2009/06/12/80/dof/vci/html**

### Dades del document

Número de DOGV
:   6036

Data del DOGV
:   16-06-2009

Secció del DOGV
:   I. DISPOSICIONS GENERALS

Número del document
:   2009/7008


Data del document
:   12-06-2009

Organisme emissor
:   Conselleria de Presidència

Tipus de document
:   Decret

Descriptors 

:   * administració del personal
    * legislació
    * funcionari
    * administració local
    * concurs administratiu

DECRET 80/2009, de 12 de juny, del Consell, pel qual es regula la integració dels funcionaris pertanyents a la subescala de Secretaria-Intervenció de l'escala de funcionaris amb habilitació de caràcter estatal que presten servicis en la Comunitat Valenciana. [2009/7008]  
El Reial Decret 834/2003, de 27 de juny, pel qual es va modificar la normativa reguladora dels sistemes de selecció i provisió dels llocs de treball reservats a funcionaris d'administració local amb habilitació de caràcter nacional, va contemplar, en la disposició addicional única, la possibilitat que els funcionaris pertanyents a la subescala de Secretaria-Intervenció s'integraren en el grup A de titulació dels establits en l'article 25 de la Llei 30/1984, de 2 d'agost, de Mesures per a la Reforma de la Funció Pública, sempre que compliren els requisits d'estar en possessió de determinats títols acadèmics, excloent-ne qualssevol altres, comptar amb un mínim de dos anys d'antiguitat en la dita subescala i superar un concurs oposició.  
L'anterior disposició va ser derogada pel Reial Decret 522/2005, de 13 de maig, en el sentit d'exigir, com a únic requisit acadèmic per al procés d'integració, estar en possessió de qualsevol titulació superior i respecte al procés selectiu substituir-lo per un concurs i un curs de formació.  
Per tant, el citat Reial Decret 522/2005 disposa com a requisits, que han de complir els funcionaris d'administració local amb habilitació de caràcter estatal pertanyents a la subescala de Secretaria-Intervenció per a ser integrats, els següents:  
a) Estar en possessió del títol acadèmic de doctor, llicenciat, enginyer, arquitecte o equivalent.  
b) Comptar amb un mínim de dos anys d'antiguitat en la subescala esmentada.  
c) Superar el concurs i el curs de formació convocats pel Ministeri d'Administracions Públiques.  
L'entrada en vigor de la Llei 7/2007, de 7 d'abril, de l'Estatut Bàsic de l'Empleat Públic, ha suposat un canvi en el panorama normatiu i competencial referit als habilitats estatals. En este sentit, l'apartat 4 de la disposició addicional segona atribuïx a les comunitats autònomes la competència per a la selecció dels dits funcionaris, afegint a més, en l'apartat 7, que els funcionaris amb habilitació de caràcter estatal es regiran pels sistemes d'accés aplicables en la seua corresponent comunitat autònoma, tot respectant el que establix l'Estatut Bàsic de l'Empleat Públic.  
Esta disposició addicional deixa clara la competència de les comunitats autònomes amb vista a convocar qualsevol procés selectiu en relació amb l'escala de funcionaris amb habilitació de caràcter estatal, i en concret el de la integració, podent portar així a efecte les corresponents convocatòries amb vista a la definitiva integració dels funcionaris de la subescala de Secretaria-Intervenció.   
Quant als requisits que han de ser exigits en els processos d'integració s'entenen d'aplicació, per gaudir del caràcter de norma bàsica, els previstos en l'article únic, apartats a) i b) del Reial Decret 522/2005, de 13 de maig. No obstant això, el caràcter bàsic del procediment selectiu i, per tant, de les proves selectives previstes en l'apartat c), ha d'entendre's afectat per l'habilitació competencial que a les comunitats autònomes realitza la Llei 7/2007, de 7 d'abril, segons el qual les comunitats autònomes, per mitjà de normes de desplegament, podran establir procediments de selecció d'estos funcionaris, com és en el present cas el d'integració, i per l'article 61. 6 del mateix text legal, el qual disposa que només en virtut de llei podrà aplicar-se, amb caràcter excepcional, el sistema de concurs per a la selecció del personal.  
En esta línia, el procediment a establir haurà de respectar, d'una banda, allò que s'ha preceptuat en l'Estatut Bàsic de l'Empleat Públic i, d'altra banda, contemplar la idea exposada en l'exposició de motius del Reial Decret 522/2005 de 13 de maig, en tant que, en les proves selectives que hagen de superar els funcionaris pertanyents a la subescala de Secretaria-Intervenció, haurà de primar, com a mitjà idoni per a determinar la capacitat i el mèrit, els aspectes de caràcter pràctic en què puga avaluar-se la forma d'aplicació dels seus coneixements i el nivell d'autonomia en l'exercici de les seues funcions.  
La regulació del procés selectiu d'integració dels funcionaris amb habilitació de caràcter estatal de la subescala de Secretaria-Intervenció s'emmarca així tant en la normativa bàsica estatal com en el present decret autonòmic.  
Per això, en l'exercici de les competències que té atribuïdes la Comunitat Valenciana per l'article 50.1 de l'Estatut d'Autonomia, procedix aprovar la norma que empare el dit procés, a fi que la Conselleria de Presidència, departament competent en matèria de funcionaris amb habilitació de caràcter estatal, efectue les actuacions procedents.  
En virtut d'això, segons el que disposen els articles 18.f) i 43 de la Llei del Consell, a proposta del conseller de Presidència, conforme amb el Consell Jurídic Consultiu de la Comunitat Valenciana i amb la deliberació prèvia del Consell, en la reunió del dia 12 de juny de 2009,  
DECRETE  
Article 1. Objecte  
És objecte del present decret la regulació de la integració dels funcionaris pertanyents a la subescala de Secretaria-Intervenció de l'escala de funcionaris amb habilitació de caràcter estatal en el grup A, subgrup A1, dels establits en l'article 76 de la Llei 7/2007, de 12 d'abril, de l'Estatut Bàsic de l'Empleat Públic, que es troben prestant servicis en el territori de la Comunitat Valenciana.   
Article 2. Requisits  
Els funcionaris pertanyents a la subescala de Secretaria-Intervenció de l'escala de funcionaris amb habilitació de caràcter estatal que desitgen participar en el procés selectiu d'integració hauran de complir els requisits següents:  
1. Estar en possessió del títol acadèmic de doctor, llicenciat, enginyer, arquitecte o equivalent.  
2. Comptar amb un mínim de dos anys d'antiguitat en la subescala de Secretaria-Intervenció.   
3. Estar destinats en el territori de la Comunitat Valenciana.  
4. Superar el procés selectiu consistent en un curs selectiu i una prova d'aptitud.  
Article 3. Desenvolupament del procediment selectiu d'integració  
El procediment selectiu consistirà en la realització d'un curs selectiu de formació, a què seran convocats amb caràcter preceptiu aquells aspirants que hagen sigut admesos, i d'una prova d'aptitud consistent en el desenvolupament, per escrit, d'un informe jurídic sobre el supòsit o supòsits pràctics que el tribunal determine i que estaran relacionats amb el programa impartit en el curs de formació, i que versarà sobre els següents blocs de matèries: recursos humans, contractació, pressupost i urbanisme.  
Article 4. Tribunal  
El tribunal que ha de jutjar el procediment selectiu d'integració es compondrà de cinc membres designats pel director general de Cohesió Territorial entre funcionaris de carrera amb un nivell de titulació igual o superior a l'exigit per a accedir a la subescala de Secretaria-Intervenció.  
Article 5. Convocatòria  
Correspon al conseller de Presidència la convocatòria del procés selectiu d'integració.  
Article 6. Organització  
L'organització del procediment selectiu d'integració correspondrà al director general de Cohesió Territorial.  
DisposiciÓ ADDICIONAL   
Única. Termini per a la convocatòria  
La convocatòria del procés selectiu es realitzarà en un període màxim de tres mesos des de l'entrada en vigor del present decret.  
DisposiciÓ FINAL   
Única. Entrada en vigor  
El present decret entrarà en vigor l'endemà de la publicació en el Diari Oficial de la Comunitat Valenciana.  
València, 12 de juny de 2009  
El president de la Generalitat,  
FRANCISCO CAMPS ORTIZ  
El conseller de Presidència,  
VICENTE RAMBLA MOMPLET


Còpia Permalink ELI